
Grozījumi Ministru kabineta 2008. gada 14. jūlija noteikumos Nr. 535 "Bīstamo iekārtu avāriju izmeklēšanas kārtība"
Izdoti saskaņā ar likuma “Par bīstamo iekārtu tehnisko uzraudzību” 3.panta ceturto daļu
· Izdarīt Ministru kabineta 2008. gada 14. jūlija noteikumos Nr. 535 "Bīstamo iekārtu avāriju izmeklēšanas kārtība" (Latvijas Vēstnesis, 2008, 108. nr.; 2010, 16. nr.) šādus grozījumus:
· 1. Izteikt 12. punktu šādā redakcijā:
· "12. Patērētāju tiesību aizsardzības centra amatpersona avāriju izmeklē 30 dienu laikā no rakstiskā ziņojuma vai šo noteikumu 13.3. apakšpunktā minētās dokumentācijas saņemšanas, ja avārijas izmeklēšanas gaitā tāda tiek pieprasīta. Izņēmuma gadījumā, ja nav iespējams paredzētajā laikā saņemt nepieciešamos dokumentus (piemēram, aizkavējas izziņu saņemšana, veselības stāvokļa vai prombūtnes dēļ nevar saņemt paskaidrojumus no lieciniekiem, amatpersonām, apkalpojošā personāla), izmeklēšanas termiņu var pagarināt ar Patērētāju tiesību aizsardzības centra direktora atļauju."
· 2. Izteikt 14. punktu šādā redakcijā:
· "14. Ar avārijas izmeklēšanu saistītos izdevumus sedz Patērētāju tiesību aizsardzības centrs."
· 3. Papildināt ar 14.1 punktu šādā redakcijā:
· "14.1 Pēc avārijas izmeklēšanas noslēgšanas triju darbdienu laikā Patērētāju tiesību aizsardzības centrs informē attiecīgās bīstamās iekārtas valdītāju par šo noteikumu 14.punktā minētajiem izdevumiem un attiecīgās bīstamās iekārtas valdītājs piecu dienu laikā no izdevumus apliecinoša dokumenta saņemšanas atlīdzina Patērētāju tiesību aizsardzības centram šo noteikumu 14.punktā minētos izdevumus. Ja attiecīgās bīstamās iekārtas valdītājs norādītājā termiņā neinformē Patērētāju tiesību aizsardzības centru par pamatotiem kavējuma iemesliem un neatlīdzina Patērētāju tiesību aizsardzības centram šo noteikumu 14.punktā minētos izdevumus, Patērētāju tiesību aizsardzības centrs tos piedzen civilprocesuālā kārtībā."

